หุ้น พันธบัตร ทองคำ ปรับฐานพร้อมกัน
ในช่วงคืนวันศุกร์ที่ 9 ก.ย.ที่ผ่านมา ราคาสินทรัพย์หลักๆ ที่ซื้อขายกันในตลาดสหรัฐต่างพร้อมใจปรับตัวลงกันถ้วนหน้า ไม่ว่าจะเป็นหุ้น พันธบัตร หรือแม้แต่ทองคำ ซึ่งเป็นปรากฏการณ์ที่เกิดขึ้นไม่บ่อยนัก เพราะในภาวะปกติ ราคาหุ้นมักจะเคลื่อนไหวในทิศทางตรงกันข้ามกับพันธบัตรและทองคำ และในสัปดาห์ที่ผ่านมา นักวิเคราะห์จากหลายสำนักได้พยายามอธิบายถึงสาเหตุของปรากฏการณ์ดังกล่าว โดยสามารถสรุปได้เป็น 3 ประการหลักๆ ดังนี้
19 ก.ย. 2559

ในช่วงคืนวันศุกร์ที่ 9 ก.ย.ที่ผ่านมา ราคาสินทรัพย์หลักๆ ที่ซื้อขายกันในตลาดสหรัฐต่างพร้อมใจปรับตัวลงกันถ้วนหน้า ไม่ว่าจะเป็นหุ้น พันธบัตร หรือแม้แต่ทองคำ ซึ่งเป็นปรากฏการณ์ที่เกิดขึ้นไม่บ่อยนัก เพราะในภาวะปกติ ราคาหุ้นมักจะเคลื่อนไหวในทิศทางตรงกันข้ามกับพันธบัตรและทองคำ และในสัปดาห์ที่ผ่านมา นักวิเคราะห์จากหลายสำนักได้พยายามอธิบายถึงสาเหตุของปรากฏการณ์ดังกล่าว โดยสามารถสรุปได้เป็น 3 ประการหลักๆ ดังนี้
ประการแรกคือ ความกังวลของนักลงทุนต่อการขึ้นอัตราดอกเบี้ยนโยบายของเฟดที่เร็วกว่าที่คาดกันไว้ จากแนวโน้มเศรษฐกิจสหรัฐที่ดูดีขึ้น ซึ่งอาจจะทำให้การปรับตัวขึ้นของราคาสินทรัพย์ในช่วงที่ผ่านมาสิ้นสุดลง
ประการถัดไป เป็นเหตุผลด้านเทคนิคของกองทุนรวมประเภท Quant Fund หรือกองทุนที่ใช้โมเดลทางคณิตศาสตร์ตัดสินใจลงทุน ซึ่งกองทุนลักษณะนี้จะอ้างอิงกับความเสี่ยงหรือความผันผวนของราคาสินทรัพย์เป็นหลัก ในช่วงที่ผ่านมาความผันผวนในตลาดเงินตลาดทุนลดลงจนมาอยู่ในระดับต่ำกว่าค่าเฉลี่ยในอดีต ทำให้โมเดลการลงทุนส่งสัญญาณการเพิ่มสัดส่วนในสินทรัพย์เสี่ยงมากขึ้นๆ จนหลายกองทุนเริ่มแตะน้ำหนักสูงสุดที่สามารถลงทุนได้ นอกจากนี้ เมื่อใดที่ค่าความผันผวนเริ่มปรับเพิ่มขึ้นอาจเป็นสัญญาณให้กองทุนเหล่านั้นต้องขายสินทรัพย์เพื่อลดความเสี่ยงลง
ประการสุดท้าย อาจเป็นเพราะตลาดเริ่มกังวลต่อประสิทธิภาพของธนาคารกลางยุโรปและญี่ปุ่นในการกระตุ้นเศรษฐกิจเพิ่มเติม หลังจากธนาคารกลางทั้งสองแห่งเลือกที่จะไม่เพิ่มมาตรการใดๆ ในการประชุมครั้งล่าสุด ทั้งๆ ที่เศรษฐกิจของทั้งสองภูมิภาคยังดูมีปัญหาพอสมควร
ถ้าการลดลงพร้อมๆ กันของราคาสินทรัพย์ทุกประเภทเกิดขึ้น เพราะเหตุผลในสองประการแรก ก็ไม่น่ากังวลมากนัก เพราะเป็นปัจจัยระยะสั้น แต่ถ้าเป็นเพราะเหตุผลสุดท้ายก็ค่อนข้างน่าเป็นห่วงเพราะอาจจะส่งผลให้ตลาดปรับฐานได้ในระยะยาว
ถ้าดูจากปฏิกิริยาของนักลงทุนที่เริ่มกลับมาเป็นปกติในช่วงต้นสัปดาห์ที่แล้ว น่าจะวางใจได้ในระดับหนึ่ง แต่นักลงทุนยังไม่ควรประมาทและควรเลือกลงทุนในลักษณะกระจายความเสี่ยงในหลากหลายสินทรัพย์เพื่อรับมือกับความผันผวนในปีนี้